Croix

Croix es e gemêente in Vrankryk in't Noorderdepartement. 't Ligt in Frans-Vloandern, mêer bepoald in Rysels-Vloandern. 't Grenst an de gemêentn Terkoeje, Roboais, Hem, Villeneuve-d'Ascq en Waskenhal‏‎. O de zuudkantn van Croix lôopt de Marke. 't Ligt ôok an nen zy-arm van't Kanoal van Roboais (canal de Roubaix).

Wykn
Croix es ounderverdêeld in vier wykn:
 't Center/Sent-Martin, woa de de mêeste gemêentelykke veurzieniengn zyn lyk de mart, de zwemkomme, 't polisje-kot en 't foebol-terring.
 Sent-Pierre/Mackellerie, woa da 't staduus en de twidde mart van Croix liggn.
 Kanoal/Planche-Épinoy by den dôo zy-arm van't kanoal van Roboais.
 Beaumont/Barbieux, de wyk o d'ôostkantn van 't Barbieux-park (da zelve eigntlyk ip't groundgebied van Roboais ligt) en ezo wa afgeschêed ligt van de reste van Croix.

Beziensweirdigeedn
 De Sent-Moart'nskerke in't center van Croix, gebouwd in 1848 in neogotischn styl deur Charles Leroy, die ôok den architekt wos van de Notre-Dame-de-la-Treille in Rysel.
 De Sent-Pierre-kerke ip den gelyknoamign wyk in neoromoanschn styl
 De kapelle van den boulevard de la Chapelle die nu den boulevard Émile-Zola noemt.
 De kapelle van le Croquet
 De priorye van't Illig Kruus, e vroeger nunneklôoster uut de joarn 1880 da nu gebruukt wierd deur 't Pius X-broederschap
 't Château de la Croix Blanche, gebouwd in 1878 en wa tsedert 1924 't staduus van Croix es.
 't Château Florin, gebouwd in 1880. In 1936 wierd et efkes ernoemd noa château Catteau, mo nu es't de plekke van teffrente socioale veurzieniengn van de gemêente.
 't Château de la Fontaine da stamt uut 1605. In 1951 wierd et gerestaureerd en erkend lyk istorisch monument.
 Villa Cavrois gebouwd in 1932 deur den architekt Robert Mallet-Stevens ip de wyk Beaumont/Barbieux, die êen van d'ôogtepuntn van den modernistischn architekteur es. Sedert 1990 es't erken lyk istorisch monument.
 't Maison Delcourt, gebouwd deur den architekt Richard Neutra in 1968 es sedert 't joar 2000 ôok erkend lyk istorisch monument.

Categorie:Gemêente in arroundissement Rysel
Categorie:Plekke in Frans-Vloandern